የአፍሪካ አየር ትራንስፖርት ኢንዱስትሪ እየሞተ እንደሆነ ተገለጸ
የአፍሪካ አየር ትራንስፖርት ኢንዱስትሪ ከጊዜ ወደ ጊዜ እየሞተ እንደሆነ ተገለጸ፡፡ የዓለም አቀፍ ሲቪል አቪዬሽን ድርጅት የአፍሪካ አየር ጭነት ልማት ጉባዔ ማክሰኞ ሰኔ 20 ቀን በተባበሩት መንግሥታት ድርጅት (ተመድ) የስብሰባ አዳራሽ በተከፈተበት ወቅት የመክፈቻ ንግግር ያደጉት የኢትዮጵያ አየር መንገድ ዋና ሥራ አስፈጻሚ አቶ ተወልደ ገብረ ማርያም፣ የአፍሪካ አየር መንገዶች እየከሰሙ ከሌሎች አኅጉራት የሚመጡ አየር መንገዶች የአፍሪካን ሰማይ በመቆጣጠር ላይ መሆናቸውን ተናግረዋል፡፡በ1980ዎቹ በአፍሪካና በሌሎች አኅጉራት መካከል የነበረውን 60 በመቶ የመንገደኛ ፍሰት የሚያመላልሱት የአፍሪካ አየር መንገዶች እንደነበሩ፣ የተቀረው 40 በመቶ ገበያ በውጭ አየር መንገዶች የተያዘ እንደነበር ያስታወሱት አቶ ተወልደ፣ ይህ ቁጥር የተገላቢጦሽ ሆኖ የአፍሪካ አየር መንገዶች የገበያ ድርሻ ወደ 20 በመቶ ሲያሽቆለቁል የውጭ አየር መንገዶች የገበያ ድርሻ ወደ 80 በመቶ ማሻቀቡን በቁጭት ተናግረዋል፡፡እንደ ኤር አፍሪካ፣ ናይጄሪያ ኤርዌይስ፣ ኮንጎና ዛምቢያ ኤርዌይስ ያሉ ትልልቅ የአፍሪካ አየር መንገዶች መሞታቸውንና ሌሎችም በማጣጣር ላይ መሆናቸውን የገለጹት አቶ ተወልደ፣ ለዚህ እንደ ዋነኛ ምክንያት የጠቀሱት አፍሪካውያን አንድ የጋራ ገበያ መፍጠር አለመቻላቸውን ነው፡፡ የአፍሪካ አገሮች ገበያቸውን ለአፍሪካ አየር መንገዶች ክፍት ለማድረግ ከተስማሙ ከ20 ዓመት በላይ ቢቆጠርም፣ አሁንም ስምምነቱ ሙሉ በሙሉ ተግባራዊ ሊደረግ አልቻለም፡፡ ዛሬም አንዳንድ የአፍሪካ አገሮች በራቸውን ለአፍሪካ አየር መንገዶች በመዝጋት ለውጭ አየር መንገዶች የበረራ ፈቃድ እንደሚሰጡ ተገልጿል፡፡ ይህም ድርጊት የአፍሪካ አየር መንገዶችን እያቀጨጨ የውጭ አየር መንገዶችን እያደነደነ እንደሆነ አቶ ተወልደ ተናግረዋል፡፡‹‹እኔ በቁጭት የምናገረው ለኢትዮጵያ አየር መንገድ በመሥጋት አይደለም፡፡ የኢትዮጵያ አየር መንገድ በጥሩ የዕድገት ጎዳና ላይ ይገኛል፡፡ ነገር ግን አፍሪካዊ በመሆናችን የሁሉም አፍሪካ አገር እንደ ራሳችን ጉዳይ ስለሚሰማን ነው፤›› ያሉት አቶ ተወልደ፣ ለአፍሪካ አየር ትራንስፖርት ኢንዱስትሪ በቂ ትኩረት እንዳልተሰጠ አስረድተዋል፡፡በጉባዔው ላይ የተገኙትን የዓለም አቀፍ ሲቪል አቪዬሽን ድርጅት ፕሬዚዳንት ናይጄሪያዊው በርናርድ አልዩ (ዶ/ር) በሞት አፋፍ ላይ የሚገኘውን የአፍሪካ አየር ትራንስፖርት ኢንዱስትሪ ለመታደግ በሚደረገው ጥረት የበኩላቸውን ድርሻ እንዲወጡ ጠይቀዋል፡፡ ‹‹እያጣጣሩ ያሉ አየር መንገዶችን ለማዳን ሁላችንም እጅ ለእጅ ተያይዘን እንሥራ፤›› ሲሉ ጥሪያቸውን አስተላልፈዋል፡፡የኢትዮጵያ አየር መንገድ ከአዲስ አበባ በተጨማሪ በቶጎ ሎሜና ማላዊ ሊሎንግዌይ ክልላዊ መናኸሪያ የከፈተ ሲሆን፣ በአሁኑ ወቅት ከአሥር ያህል የአፍሪካ አገሮች ጋር አዳዲስ አየር መንገዶች ለማቋቋም ወይም የተዳከሙትን እንደገና በሽርክና ለማንሳት በመነጋገር ላይ እንደሆነ ዋና ሥራ አስፈጻሚው ተናግረዋል፡፡አሊዩ (ዶ/ር) በኢትዮጵያ አየር መንገድ ፈጣን ዕድገት መደነቃቸውን ገልጸው፣ ከ20 ዓመታት በፊት በተመድ ጉባዔ አዳራሽ በአፍሪካ ገበያ ጉዳይ ላይ ራሳቸው የተሳተፉበትን ውይይት በማንሳት፣ ከእነዚህ ሁሉ ዓመታት በኋላ በተመሳሳይ ችግር ላይ መነጋገር አሳዛኝ መሆኑን ተናግረዋል፡፡ የአፍሪካን አንድ የጋራ የአየር ትራንስፖርት ገበያ መፍጠር የእያንዳንዱ አገር ወቅታዊ አጀንዳ ሊሆን እንደሚገባ ጠቅሰው፣ ድርጅታቸው በተለያዩ ፕሮግራሞች አገሮች የሚያደርጉትን ጥረት እንደሚደግፍ ጠቁመዋል፡፡የኢትዮጵያ የአየር ጭነት ትራንስፖርት ዕድገት ከአፍሪካ ቀዳሚ መሆኑ ተገልጿል፡፡ የኢትዮጵያ አየር መንገድ በ150 ሚሊዮን ዶላር ወጪ ያስገነባው 600,000 ቶን ጭነት የማስተናገድ አቅም ያለው የካርጎ ተርሚናል ሰኔ 22 ቀን 2009 ዓ.ም. ጠቅላይ ሚኒስትር ኃይለ ማርያም ደሳለኝ እንደሚመርቁት ለማወቅ ተችሏል፡፡የኢትዮጵያ አየር መንገድ ካርጎ ማኔጂንግ ዳይሬክተር አቶ ፍጹም አባዲ ለሪፖርተር እንደተናገሩት፣ አየር መንገዱ በአውሮፕላኖች ብዛትና ተርሚናል ግንባታ በአፍሪካ ደረጃ ሳይሆን በዓለም አቀፍ ደረጃ ተወዳዳሪ መሆን አስችሎታል፡፡‹‹አሁን ያሉን አውሮፕላኖችና መሠረተ ልማት በአፍሪካ ሳይሆን በዓለም አቀፍ ደረጃ ተወዳዳሪ የሚያደርገን ነው፤›› ብለዋል አቶ ፍጹም፡፡ የኢትዮጵያ የካርጎ ኢንዱስትሪ በየዓመቱ 19 በመቶ በማደግ ላይ እንደሆነ የቦይንግ ኩባንያ አስታውቋል፡፡ አየር መንገዱ የስምንት ዘመናዊ የጭነት አውሮፕላኖችና በዓመት 350,000 ቶን ጭነት የሚያስተናግድ ዘመናዊ ካርጎ ተርሚናል ባለቤት ሲሆን፣ ሐሙስ ሰኔ 22 ቀን 2009 ዓ.ም. የሚመረቀው አዲስ ካርጎ ተርሚናል አቅሙን ወደ 950,000 ቶን ያሳድገዋል ተብሏል፡፡